新樂府 陰山道	疾貪虜也
作者：白居易
朝代：唐

paragraphs: 陰山道，陰山道，紇邏敦肥水泉好。
每至戎人送馬時，道旁千里無纖草。
草盡泉枯馬病羸，飛龍但印骨與皮。
五十匹縑易一匹，縑去馬來無了日。
養無所用去非宜，每歲死傷十六七。
縑絲不足女工苦，疎織短截充匹數。
藕絲蛛網三丈餘，迴紇訴稱無用處。
咸安公主號可敦，遠爲可汗頻奏論。
元和二年下新敕，內出金帛酬馬直。
仍詔江淮馬價縑，從此不令疎短織。
合羅將軍呼萬歲，捧授金銀與縑綵。
誰知黠虜啓貪心，明年馬多來一倍。
縑漸好，馬漸多，陰山虜，奈爾何。